
_______________________________________________________________________________________________

На основу члана 138. став 1. Устава Републике Србије („Сл. Гласник РС“ бр. 98/06) и члана 31. став 2. Закона о Заштитнику грађана („Сл. Гласник РС“ бр. 79/05 и 54/07), у поступку контроле законитости и правилности рада Министарства просвете, науке и технолошког развоја, поводом притужбе А. П. из Београда, Заштитник грађана

У Т В Р Ђ У Ј Е

Министарство просвете, науке и технолошког развоја начинило је пропуст у раду на штету Уставом зајемченог права А. П. из Београда и чланова Савета родитеља Основне школе „Краљ Петар Први“ у Београду да добију одговор на поднету представку. 

На основу утврђених недостатака у раду, Заштитник грађана упућује Министарству просвете, науке и технолошког развоја следеће
П Р Е П О Р У К Е
I
Потребно је да Министарство просвете, науке и технолошког развоја, без одлагања, одговори А. П.  и Савету родитеља Основне школе „Краљ Петар Први“ у Београду на  представку од 26. 11. 2010. године и да се у одговору извини због начињеног пропуста.
II
Потребно је да Министарство просвете, науке и технолошког развоја спроведе поступак ради утврђивања одговорности за учињени пропуст и о исходу поступка обавести подноситељку А. П., Савет родитеља  Основне школе „Краљ Петар Први“ и Заштитника грађана. 

Министарство просвете, науке и технолошког развоја обавестиће Заштитника грађана без одлагања, а најкасније у року од 60 дана од дана пријема ових препорука, о поступању по њима.
Р а з л о з и
При утврђивању пропуста у раду Министарства просвете, науке и технолошког развоја, Заштитник грађана руководио се чињеницама и околностима утврђеним на основу притужбе А. П., изјашњења Министарства просвете, науке и технолошког развоја бр. 614-02-392/2011-02 од 12. 05. 2011. год, 03. 06. 2011. год. и 30. 09. 2011. године и документације коју су овом органу доставили подноситељка притужбе и контролисани орган управе. 
Подноситељка притужбе обратила се Заштитнику грађана наводећи да Министарство просвете, науке и технолошког развоја није одговорило на представку Савета родитеља Основне школе „Краљ Петар Први“ из Београда, упућену 26. 11. 2010. године.

Након спроведеног поступка контроле законитости и правилности рада Министарства просвете, науке и технолошког развоја, Заштитник грађана утврдио је следеће:

Савет родитеља Основне школе „Краљ Петар Први“ у Београду, чија је подноситељка притужбе чланица, упутио је 26. 11. 2010. године допис Министарству просвете, науке и технолошког развоја којим је захтевао да Министарство размотри примедбе Савета родитеља у вези са уступањем дела школског простора за потребе имплементације пројекта „Друга шанса“. 

Министарство просвете, науке и технолошког развоја исцрпно је известило Заштитника грађана о пројекту „Друга шанса“ достављајући и одговарајућу документацију. Министарство је такође обавестило омбудсмана о предузетим активностима Министарства након што је 08. 12. 2010. године примило захтев Савета родитеља О.Ш. „Краљ Петар Први“, али - ни након више опомена које је упутио Заштитник грађана - није доставило податак да је на поднету представку одговорило. Напротив, последњи акт Министарства који је достављен Заштитнику грађана садржи налог Секретаријата Mинистарства упућен Сектору за предшколско и основно образовање и васпитање истог министарства да се изјасни да ли је одговорено на представку Савета родитеља Основне школе „Краљ Петар Први“. 
Неодговарање на представке, притужбе или захтеве грађана је не само ћутање администрације у ширем смислу, већ и кршење Уставом зајемченог права грађана
. Орган управе дужан је да захтев грађана са пажњом размотри и о њему одлучи, а о томе подносиоце захтева благовремено обавести. Благовремено одговарање грађанима израз је поштовања грађана, уважавања њихових права и интереса и чин je одговорног вршења јавне власти. 
У конкретном случају, Министарство просвете, науке и технолошког развоја пропустило је да одговори подносиоцима представке, а покретање поступка контроле законитости и правилности рада од стране Заштитника грађана, овај орган управе није искористио за отклањање учињеног пропуста. Министарство је врло исцрпно известило Заштитника грађана о пројекту на који се односила представка грађана, али до краја поступка који је омбудсман покренуо на поднету представку грађана – чланова Савета родитељ Основне школе „Краљ Петар Први“ у Београду“ - није одговорило. 
Отклањање уоченог пропуста захтевало је минимум ангажовања контролисаног органа – упућивање довољно исцрпног обавештења подносиоцима представке и евентуално копије документације која се на предмет представке односила. Орган управе је могао овај пропуст отклонити у току целог периода поступка контроле који је водио Заштитник грађана. Чињеница да ни до дана упућивања ове препоруке Министарство није доставило Заштитнику грађана информацију о томе да је одговорило на поднету представку, указује да у овом органу управе и даље постоји лоша пракса на коју је Заштитник грађана више пута указао Министарству просвете, науке и технолошког развоја, последњи пут актом бр. 11-1458/11 од 03. 05. 2012. године (дел. бр. 10248), којим је овом органу упутио препоруке због пропуста да одговори подносиоцима представке. Нужно је, стога, да Министарство предузме мере ради утврђивања личне одговорности за ове пропусте који урушавају углед државног органа, у циљу заштите интегритета Министарства, а нарочито оних државних службеника, руководилаца и функционера који савесно и професионално обављају свој посао .
На основу свих утврђених чињеница и околности, Заштитник грађана је, применом чл. 31. ст. 2. Закона, дао препоруке Министарству просвете, науке и технолошког развоја, у циљу отклањања утврђених пропуста у највећој могућој мери, унапређења рада органа управе и спречавања сличних пропуста у будућности. 
	 ЗАМЕНИЦА ЗАШТИТНИКА  ГРАЂАНА

	

	Тамара Лукшић - Орландић


	Доставити:

· подноситељки притужбе



� «Свако има право да, сам или заједно са другима, упућује петиције и друге предлоге државним органима, организацијама којима су поверена јавна овлашћења, органима аутономне покрајине и органима јединица локалне самоуправе и да од њих добије одговор када га тражи» (Члан 56. Устава Републике Србије)

